**Polgári Jog 4. – KötelmI JOG, Általános rész**

**A tárgy jellege:**

A polgári jogon belül az oktatás során a jelentőségére tekintettel a kötelmi jogra esik a legnagyobb hangsúly: nem véletlen, hogy a hallgatók azt két féléven keresztül tanulják. Ezen belül az általános részi ismeretek elsajátítása elengedhetetlen, ezek adják meg azokat az alapokat, amelyekre nemcsak a kötelmi, hanem a teljes polgári jogi gondolkodás és szemlélet épül. Bármilyen jogterülettel is foglalkozik egy jogász, a kötelmi jogi általános részéhez tartozó kérdésekkel (elsősorban a szerződési és kártérítési joggal) időnként szükségszerűen találkozik a munkája során.

Az előadások célja elsősorban az, hogy egy átfogó képet adjanak a diákok számára a kötelmi jogról. Az előadások keretében lehet megszerezni a vizsgára való felkészüléshez, valamint a szemináriumokon való eredményes részvételhez szükséges ismeretanyagot.

Mivel mind a szerződési joghoz, mind a kártérítési joghoz és az egyéb kötelemkeletkeztető tényekhez rendelkezésre áll tankönyv, ezért az előadásokon elsősorban nem az azokban rögzítettek kerülnek megismétlésre, hanem a hangsúly az egyes problémás kérdéskörökre esik (pl. kikényszeríthetőség, relatív szerkezet áttörése, hatályosság és hatálytalanság különböző jelentései, elhatárolási kérdések stb.), és ezek elsősorban jogeseteken keresztül kerülnek feldolgozásra. Az egyes előadásokról Panopto-felvétel készül. Emellett a hallgatók vizsgára való felkészülését segítik az egyes beugró kérdésekhez (lásd a kollokviumi számonkérésnél) készült hangfelvételek, amelyek a tárgy Canvas-felületén elérhetőek a számukra.

Erre tekintettel az előadásokon úgy érdemes részt venni, hogy a hallgatók előtte elolvasták a tankönyv vonatkozó részeit és meghallgatták a kapcsolódó beugró kérdésekhez készült hangfelvételt.

**Elérendő célok**

A kurzus teljesítése után a hallgató:

* ismeri a kötelmi jog általános részének fontosabb rendelkezéseit;
* érti a Ptk. kötelmi jogi szabályozásának logikáját, és azt másokkal is meg tudja értetni;
* értelmezni tud egy kötelmi jogi tárgyú bírósági határozatot, ennek keretében képes arra, hogy kiemelje a „ratio decidendit”;
* önállóan tud feldolgozni és megoldani egy kötelmi jogi jogesetet, ennek keretében:

a) kiemeli a tényállásból a releváns részeket, és össze tudja azokat foglalni

b) felismeri, hogy mi a lényegi jogi probléma az eset kapcsán

c) megfogalmazza a szemben álló felek álláspontját

d) összegyűjti az egyes álláspontok mellett felhozható érveket

e) végül állást foglal az adott jogkérdésben (melyik félnek adna igazat és miért)

* képes arra, hogy elemezzen egy elé kerülő kötelmi jogi szerződést elsősorban a kötelmi jog általános részének szempontjai szerint, így különösen:

a) megállapítsa, hogy elsősorban melyik fél érdekeit szolgálja a szerződés

b) felmérje, hogy az összes lényeges tartalmi elem megtalálható-e a szerződésben

c) beazonosítsa az érvénytelen kikötéseket az érvénytelenségi ok megadásával

d) felismerje, ha a felek eltértek a Ptk. diszpozitív szabályától, és hogy ennek mi lehet az oka.

**Tárgyfelelős:** Tőkey Balázs, elérhetőség: tokeybalazs@ajk.elte.hu

**Kötelező irodalom:**

1. Vékás Lajos: Szerződési jog – Általános rész (ELTE Eötvös Kiadó, Budapest, 2019)

2. Tőkey Balázs: Szerződésen kívüli kötelmek – Kártérítés és az egyéb kötelemkeletkeztető tények (HVGORAC, Budapest, 2020)

3. az előadásokon elhangzottak és az azok keretében kiadott és a Canvasre feltöltött segédanyagok

**Az előadások tematikája**

|  |  |
| --- | --- |
| 1. **hét:**
 | Bevezetés. A kötelmek közös szabályai I. |
| 1. **hét:**
 | A kötelmek közös szabályai II.  |
| 1. **hét:**
 | Szerződés, szerződési alapelvek, a szerződés létrejötte I. |
| 1. **hét:**
 | Szerződés, szerződési alapelvek, a szerződés létrejötte II. |
| 1. **hét:**
 | Az érvénytelenség és a hatálytalanság I. |
| 1. **hét:**
 | Az érvénytelenség és a hatálytalanság II. |
| 1. **hét:**
 | A teljesítés |
| 1. **hét:**
 | Szerződésszegés I. |
| 1. **hét:**
 | Szerződésszegés II.  |
| 1. **hét:**
 | A szerződési biztosítékok |
| 1. **hét:**
 | A szerződés módosítása, megszűnése és az alanyváltozások |
| 1. **hét:**
 | Deliktuális felelősség I. |
| 1. **hét:**
 | Deliktuális felelősség II. Egyéb kötelemkeletkeztető tények |

**A kollokviumi számonkérés**

Kollokviumot csak az a hallgató tehet, aki a szemináriumot sikeresen teljesítette. Azok a hallgatók, akiknek a szemináriumi jegye elégtelen, a vizsgaidőszak első hetére meghirdetett időpontban közösen kapnak lehetőséget javításra, melyet a tárgyfelelős szervez. A javítás írásbeli, ennek keretében két olyan jellegű jogesetet kell megoldani, mint amilyenek a jogesettárban vannak. Segédeszköz nem használható.

A kollokviumi vizsga egy írásbeli (beugró) és egy szóbeli részből áll. A vizsgák a meghirdetett napokon 8 órakor és 13 órakor kezdődnek az írásbeli résszel, a szóbelik 9 órakor és 14 órakor. A vizsgán laza, hétköznapi öltözetben ajánlott megjelenni (dress code: casual). Minden hallgató a tárgyfelelős előtt vizsgázik, a kollokviumon segédeszköz nem használható. Késés esetén a vizsga nem kezdhető meg, az ilyen eset ugyanúgy minősül, mintha a hallgató nem jelent volna meg a vizsgán.

Az írásbeli részen az előre megadott 111 kérdésből hármat kell megválaszolni 15 perc alatt. A kérdések közül 37 rövid (1-es csoport), 37 közepes hosszúságú (2-es csoport) és 37 pedig hosszabb (3-as csoport) kérdés. Az előadás Canvas-felületén megtalálhatóak a kérdésekre adott helyes válaszok (a zárójelben lévő szövegrészek is az elvárt válaszhoz tartoznak) egy pdf dokumentumban, valamint kilenc különböző témakörre osztva ppt formátumban is (az egyes diák a kérdéseket tartalmazzák, a válaszok a jegyzetben szerepelnek). Emellett ugyanott elérhetőek a hallgatók számára az egyes beugró kérdésekhez készült hangfelvételek is (szintén külön témakörönként), amelyek az elvárt válaszok mellett rövid magyarázatokat is adnak.

A beugró vizsga során minden hallgató véletlenszerűen három kérdést kap, csoportonként egyet-egyet (tehát egy rövid, egy közepes és egy hosszabb kérdést). Ha valaki két kérdést ugyanabból a témakörből (pl. szerződésszegés) kapna, akkor a később húzott helyett újat kap, hogy mindegyik kérdése különböző témakörből legyen.

Az a hallgató, aki előzetesen igazolja, hogy a félév során a Polgári Jogi Tudományos Diákkör legalább 6 ülésén rész vett, az egyik általa választott kérdés helyett újat húzhat.

A vizsga írásbeli része akkor sikeres, ha az 1-es és 2-es kérdésre adott válaszban nincs se hiányosság, se pontatlanság, a 3-as csoportba tartozó kérdésre adott válaszban pedig legfeljebb egy hiányosság vagy pontatlanság van.

Sikertelen beugró esetén a kollokviumi szóbeli része nem kezdhető meg, a vizsga elégtelen eredménnyel zárul.

Sikeres beugró esetén lehet részt venni a szóbeli részen. Ennek keretében a hallgatók egy olyan jogeset tényállását kapják meg véletlenszerűen, amelyről a félév során valamelyik előadáson szó esett. A szükséges felkészülés után a vizsgáztatótól a jogesetekkel kapcsolatban kapott kérdésekre kell válaszolni. Ezek lehetnek elméleti kérdések is – ha a kérdés egyben beugró kérdés is, és arra nem tudja a választ a hallgató, akkor a vizsga elégtelen eredménnyel zárul.

Ha valaki a kollokvium szóbeli részén bukik meg, annak az utóvizsgán újra részt kell vennie az írásbeli beugrón is.